Subject: Fwd: Eesti Muuseumide Liidu pöördumine
From: "Marleen Viidul" <[email-masked]>
To: "min - KUM" <[email-masked]>
Date: Mon, 16 Feb 2026 15:04:23 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.

---------- Forwarded message ---------
Saatja: Marleen Viidul <[email-masked] 
<mailto:[email-masked]> >
Date: R, 13. veebruar 2026 kell 12:58
Subject: Eesti Muuseumide Liidu pöördumine
To: <[email-masked] <mailto:[email-masked]> >
Cc: Merilin Piipuu <[email-masked] <mailto:[email-masked]> >

Lugupeetud kultuuriminister Heidy Purga,

Eesti Muuseumide Liit pöördub Teie poole seoses kultuurihariduse korralduse 
ja selle edasise arenguga. Kultuur ei ole hariduse kõrvalteema, vaid selle 
lahutamatu osa. Noorte kultuurikogemused kujundavad väärtushinnanguid, 
maailmapilti ja ühiskondlikku kuuluvustunnet. Seetõttu on noorte ligipääs 
kultuurile selgelt ka kultuuripoliitiline küsimus.

Kultuuriministeeriumil on keskne roll kogu muuseumivaldkonna arengu ja 
pikaajalise visiooni kujundamisel. Nagu Kultuuri arengukava 2021–2030 
rõhutab, on oluline tagada valdkonna terviklik ja tasakaalustatud areng.

Tunnustame ministeeriumi loodud kultuurihariduse toetusmeedet kui olulist 
sammu kultuurihariduse toetamisel. Kuid, kuna meede suunatud ministeeriumi 
valitsemisala asutustele, sis ei hõlma see kahjuks kogu muuseumivõrgustikku. 
Plaanide kohaselt kasutatakse meetme tulemusi ja tagasisidet 
kultuurihariduse poliitika edasiseks kujundamiseks. Peame oluliseks, et 
poliitikakujundamise aluseks oleks võimalikult laiapõhjaline ja kogu 
muuseumivaldkonda hõlmav ülevaade ning et arvesse võetaks ka nende 
muuseumide kogemusi ja seisukohti, kellele toetusmeede ei laiene.

Kuna täiendav 500 000 euro suurune rahastus on suunatud piiratud ringile 
asutustele, tekib küsimus, kas edaspidi oleks võimalik need vahendid 
koondada lahendustesse, mis teenivad kogu koolivõrku ja kogu 
muuseumivaldkonda, näiteks kultuuriranitsa tugevdamise kaudu. Ühtne ja kogu 
valdkonda hõlmav meede looks selgema poliitilise signaali ning toetaks 
võrdset ligipääsu kultuuriharidusele üle Eesti.

Noorte kultuuriharidus on Kultuuriministeeriumi ja Haridus- ja 
Teadusministeeriumi ühine vastutus. Eesti Muuseumide Liit teeb ettepaneku, 
et mõlemad ministeeriumid käsitleksid kultuuriranitsa rahastuse suurendamist 
riigieelarveläbirääkimistel ühise prioriteedina. Ainult piisava ja kasvava 
rahastuse kaudu on võimalik tagada noorte võrdne ligipääs kultuurile ning 
luua eeldused mitmekesisteks ja õppekava toetavateks kultuurikogemusteks üle 
Eesti.

Peame oluliseks, et kultuurihariduse arendamine toimuks tihedas koostöös 
kogu muuseumivaldkonnaga. Oleme valmis panustama oma liikmete kogemuse ja 
teadmistega lahenduste kujundamisse ning arutlema võimalike edasiste sammude 
üle ühisel kohtumisel. Usume, et avatud ja süsteemne dialoog aitab kujundada 
kultuurihariduse poliitikat viisil, mis toetab nii valdkonna 
jätkusuutlikkust kui ka noorte võrdseid võimalusi üle Eesti.

Lugupidamisega

Eesti Muuseumide Liidu juhatus

Anneli Siimussaar, SA Eesti Piimandusmuuseum juhatuse liige

Anton Pärn, SA Haapsalu ja Läänemaa Muuseumid juhataja

Risto Lehiste, Tartu Linnamuuseumide direktor

Rita Valge, Eesti Maanteemuuseumi juhataja

Urmas Dresen, SA Eesti Meremuuseum juhatuse liige

-- 

Marleen Viidul
tegevjuht
Eesti Muuseumide Liit
tel 5271723
www.muuseumideliit.ee <http://www.muuseumideliit.ee>